FSMART รูดหนัก 11% วิตกผลงานไม่สวยหลังหั่นเป้ารายได้ปีนี้เหลือโต 5%-แผนธุรกิจใหม่ไม่คืบ
FSMART รูดหนัก 11% วิตกผลงานไม่สวยหลังหั่นเป้ารายได้ปีนี้เหลือโต 5%-แผนธุรกิจใหม่ไม่คืบ
FSMART รูดหนัก 11% วิตกผลงานไม่สวยหลังหั่นเป้ารายได้ปีนี้เหลือโต 5%-แผนธุรกิจใหม่ไม่คืบ
4 ก.ย. 2562

ผู้สื่อข่าวรายงานว่าราคาหุ้น บริษัท ฟอร์ท สมาร์ท เซอร์วิส จำกัด (มหาชน) หรือ FSMART ณ เวลา 11.26 น. อยู่ที่ระดับ 6.65 บาท ลบ 0.85 บาท หรือ 11.33% สูงสุดที่ระดับ 7.50 บาท ต่ำสุดที่ระดับ 6.60 บาท ด้วยมูลค่าการซื้อขาย 130.17 ล้านบาท

โดยราคาหุ้น FSMART ปรับตัวลดลงมาต่อเนื่องเป็นวันที่ 3 และปรับตัวลดลงอย่างหนักในวันนี้ คาดว่ามาจากการที่นักลงทุนเทขายออกมาหลังมีการคาดการณ์ว่าผลการดำเนินงานในงวดไตรมาส 3/62 จะออกมาไม่ดี
อนึ่ง ก่อนหน้านี้ นายณรงค์ศักดิ์ เลิศทรัพย์ทวี กรรมการผู้จัดการ FSMART เปิดเผยว่า บริษัทปรับลดเป้ารายได้ในปีนี้ลงเหลือเติบโต 5% จากเดิมที่ตั้งเป้ารายได้เติบโต 10% หลังจากภาวะเศรษฐกิจชะลอตัว ราคาสินค้าเกษตรที่ตกต่ำ และภาวะภัยแล้ง ส่งผลกระทบต่อยอดการเติมเงินผ่านตู้บุญเติมของกลุ่มลูกค้าหลัก
นอกจากนั้น บริษัทยังได้รับผลกระทบจากการเลื่อนเปิดธุรกิจใหม่ออกไป ได้แก่ ธุรกิจให้บริการด้านสินเชื่อนาโนไฟแนนซ์ สินเชื่อส่วนบุคคล และสินเชื่อจำนำทะเบียนรถ ซึ่งปัจจุบันอยู่ระหว่างการรอใบอนุญาตจากธนาคารแห่งประเทศไทย (ธปท.) คาดว่าน่าจะเริ่มให้บริการได้ภายในไตรมาส 4/62 รวมทั้งเลื่อนธุรกิจตู้ส่งพัสดุและตู้ชาร์จรถยนต์ไฟฟ้าออกไปเป็นปี 63 ด้วย
อย่างไรก็ตาม แม้ว่าแนวโน้มรายได้ในปีนี้จะมีการชะลอตัว แต่บริษัทยังมั่นใจว่ากำไรในปีนี้จะทำสถิติสูงสุดใหม่อย่างต่อเนื่อง อย่างไรก็ตามบริษัทยังมั่นใจว่ากำไรในปี 62 ยังทำสถิติสูงสุดได้ เพราะรายได้ยังมีการเติบโตขึ้น และยังมีรายได้จากธุรกิจที่เป็นพันธมิตรในการให้บริการกับธนาคารพาณิชย์ทั้งการรับฝาก การชำระเงิน การขายสลากออมทรัพย์ และการให้บริการ E-KYC ซึ่งบริษัทได้รับค่าธรรมเนียมในระดับที่ดี และหากบริษัทสามารถเปิดให้บริการธุรกิจสินเชื่อได้ในไตรมาส 4/62 จะส่งผลผลักดันต่อการเติบโตของกำไร เพราะธุรกิจดังกล่าวเป็นธุรกิจที่ให้มาร์จิ้นดีราว 20% ซึ่งบริษัทตั้งเป้าปล่อยสินเชื่อปีแรกไว้ที่ 500 ล้านบาท
นายณรงค์ศักดิ์ กล่าวอีกว่า บริษัทยังเดินหน้าเพิ่มจำนวนตู้บุญเติมให้ครอบคลุมและเข้าถึงลูกค้าในพื้นที่ต่างๆ มากขึ้น ในสิ้นปีนี้บริษัทจะมีจำนวนตู้บุญเติมทั้งหมด 134,000 ตู้ หรือเพิ่มขึ้น 4,000 ตู้ พร้อมทั้งเพิ่มบริการใหม่เข้ามา ในไตรมาส 3/62 จะเพิ่มบริการจำหน่ายสลากออมทรัพย์ธนาคารเพื่อการเกษตรและสหกรณ์การเกษตร (ธกส.) และในไตรมาส 4/62 จะเริ่มจำหน่ายสลากของธนาคารออมสิน ซึ่งจะทำให้มีปริมาณและจำนวนธุรรมผ่านตู้บุญเติมเพิ่มขึ้น
นอกจากนี้ บริษัทยังมีแผนการเพิ่มจำนวนตู้จำหน่ายเครื่องดื่มและสินค้าเป็น 4,000 ตู้ภายในสิ้นปีนี้ ซึ่งปัจจุบันได้รับความนิยมมากขึ้น เนื่องจากพฤติกรรมของประชาชนหันมาซื้อสินค้าและเครื่องดื่มผ่านตู้อัตโนมัติมากขึ้น เพราะซื้อได้สะดวกและรวดเร็ว ปัจจุบันบริษัทมีจำนวนตู้จำหน่ายเครื่องดื่มและสินค้าทั้งหมด 2,200 ตู้ และมองว่าจะได้รับความนิยมเพิ่มากขึ้นในอนาคตอย่างแน่นอน
ส่วนการเพิ่มบริการใหม่ๆ นั้นบริษัทอยู่ระหว่างการเจรจากับพันธมิตร 2 ราย เพื่อเพิ่มบริการใหม่ที่เกี่ยวข้องกับธุรกิจหลัก โดยจะร่วมลงทุนกับพันธมิตร คาดว่าจะเห็นความชัดเจนภายในปี 63 ซึ่งบริษัทยังมองโอกาสขยายงานด้านอื่นๆ ที่จะเข้ามาเสริมการให้บริการผ่านตู้บุญเติมเพิ่มเติมในอนาคต